  Майя Бывальцева Инъет луись вылӥ дышетсконниез Удмуртиын кылдытон пумысен юан, Россиысь дышетонъя выль министрез юнматэм бере, усьтэмын. Элькунысь дышетон но тодос удысын ужасьёслэн конференциязы 23-тӥ гудырикошконэ со сярысь вераз улосвыллэн тӧроез Александр Соловьёв. Тодэ вайытом, федерал министерстволэн азьвыл кивалтӥсез Дмитрий Ливанов гужем пумын Удмуртие вуылыны но инъет луись вылӥ дышетсконниез кылдытон пумысен элькун кивалтӥсьёсын кенешыны малпа вал. Удысэтлы выль кивалтӥсез юнматэмен, татчы ветлонэз палэнтӥзы. Министр луиз Ольга Васильева, со кӧня ке ар ӵоже кунысь азьмуртлэн администрациысьтыз мерлыко ӵектосъёсъя управленилэн кивалтӥсезлэн воштӥсез вал. «Туннэ нокин но уг быгаты воштыны со политикаез, кудӥз Россилэн азьмуртэныз но кивалтэтлэн тӧроеныз соглаштэмын вал. Ми солэсь (Россиысь дышетонъя выль министрлэсь — ред.) рос-прос ужамзэ возьманы кулэ. Милемлы дышетӥсьёсъя, капчиятонъёсъя, уждунэз будэтон ужпумъёсъя тунсыкъёсмес азинтыны кулэ, дыр», — вераз Александр Соловьёв. Али тодмо ӧвӧл на, кыӵе вылӥ дышетсконниосты инъет луись вузэ огазеяны. Приволжск федерал округысь улосвылъёс пӧлысь Удмуртиын гинэ сыӵе дышетон ёзэс кылдытымтэ на. Тегъёс: Дышетон Удмуртия Россия АлександрСоловьёв Дышетонъянонаукаяминистерство  